Hæc conventio facta est presente Richerio, Senonensi archiepiscopo, inter Drogonem, Berengarii filium, et Guillermum Sancti-Remigii Senonensis abbatem, atque cæteros fratres ejusdem ecclesiæ, post cremationem villæ quæ Scabias nuncupatur, quod omnes exactiones et injustitias quas vulgo justitias vocant, et quas idem Drogo in eadem villa ibi usurpare solebat, tam in atrio quam foris atrium, atque super omnes hospites et consuetudinaria supra nominati Sancti, penitus dimittit; et jus Richerio archiepiscopo de preteritis malefactis facit et pœnitentiam inde capit; præter hoc quod in vicaria sua præsentialiter forisfactum indulserit. Et si clamor ad illum venerit de aliquo hospite Sancti-Remigii qui de Drogone terram hospitalem teneat, sed propter terram illam quam de illo tenet ad jus venire voluerit, non idcirco prohibebit terram arabilem vel silvam, vel herbam ad fovenda pecora, aut omnino cætera commoda totius circuitus villæ præter illam solam hospitiam quam de illo tenet, de ipsa vero quicquid sibi placuerit facere potest; bannum vero ex utraque parte Drogonis scilicet, et abbatis, dimissum est. Neuter vero alterius hospitem qui ante cremationem villæ fuerat, nisi alter ex alterius licentia suscipiat, super captionem illam quam taliam vocant omnino dimisit, et suffragium quod injuste capere solebat similiter dimisit. Sin vero idem Droco in villam supradictam venerit, ad ejus prandium componendum minister ejus super hospites Sancti-Remigii nihil rapiat, neque porcum, neque arietem, nec etiam gallinam vel gallinæ pullum, similiter nec anserem; si forte intercepit aliquid horum quæ diximus equivalente pretio comparare suo non differat. Hoc autem totum factum est, concedente conjuge Columba, et filio quem de alia genuit. Huic conventioni interfuerunt, ex parte Drogonis, uxor ejus Columba et Berengarius, frater prædicti Drogonis, et filius ejus Gaubertus, et Hibertus, de villa quæ vulgo vocatur Bohemias, et Odo de Manniaco, et Hildericus Mainardi filius; ex parte abbatis, Richerius, archiepiscopus Senonensis, in cujus præsentia hoc totum factum fuit; Hilduinus, archidiaconus; Heribertus, decanus; Frotmondus, præcentor; Manasses, miles; Gaufredus, miles; Salo, miles; Fulco, laicus; Odo de Toriniaco, miles; Odo de Gysiaco, miles; Rynardus, serviens; Leodericus, serviens; Durannus, serviens; Constantius, serviens; Heribertus, serviens; Durandus de Valliliis-Cretriacis; Robertus de Sarbiis.